  Майя Бывальцева Лемтэй мертчиськон нырысетӥ учыр пусъемын Удмуртиын. Ува каргуртын шугадӟонэ шедиз нырысетӥ классын дышетскись. 12-тӥ оштолэзе со сярысь ивортэ Роспотребнадзорлэн улосвыл управлениезлэн пресс-службаез. Учыр луиз 9-тӥ оштолэзе, нылпи азбарын шудэ вылэм. Анай-атаез юрттэтлы вазиськиз 10-тӥ оштолэзе гинэ. Вал-а лемтэй энцефалитэз нуллӥсь, али тодмо ӧвӧл на. «Шугадӟонэ шедем нылпилы лемтэй энцефалитлэсь прививка пуктымтэ вылэм, висёнэз алон вылысь, солы гаммаглобулин пуктӥзы. Туннэ лемтэез лабораториын эскеро», — ивортӥзы управлениын. Вераны кулэ, лемтэй энцефалитлы пумит прививка Удмуртиын дунтэк пукто 4–17 аресъем вань пиналъёслы. Со понна коньдон чакламын элькун бюджетын. Нюлэскын яке усьтэм интыосын ужасьёслы (лэсьтӥськисьёслы, нюлэсчиослы, пӧйшурасьёслы) прививка пуктыны кулэ уж сётӥсьёс чотын. Мукетъёсыз асьсэос тазалыксы сярысь сюлмаськоно луо. Россиын поттэм вакцина кун эмъяськонниосын 500 манет сылэ. Кунгож сӧрысь ваемез — 500–1000 манет. Тегъёс: Ува Роспотребнадзор Удмуртия лемтэй прививка  